Иван Тургенев
Спри

Превод от руски: Рада Александрова, —

chitanka.info

Спри! Каквато те виждам сега — такава остани завинаги в моята памет!

Последен вдъхновен звук се отрони от твоите устни — очите не блестят и не светят — те тъмнеят, натежали от щастие, блажени от съзнанието за онази красота, след която ти сякаш протягаш своите тържествуващи, своите изнурени ръце!

Каква светлина, по-тънка и чиста от слънчево сияние, се разля по твоето тяло, по най-малките гънки на твоята дреха?

Какъв бог със своя ласкав полъх отметна назад разпръснатите твои къдри?

Целувка свети още на побледнялото ти като мрамор чело!

Ето я — разкритата тайна, тайна на поезията, на живота, любовта! Ето го, ето го безсмъртието! Друго безсмъртие няма — и не е потребно. Ти си безсмъртна в това мигновение.

То ще отмине — и ти отново си стиска пепел, жена, дете… Ала какво те засяга! В това мигновение — ти се издигна, ти премина отвъд всичко преходно, временно. Това твое мигновение няма да свърши никога.

Спри! И ме направи участник в твоето безсмъртие, отрони в моята душа отблясък от твоята вечност!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.